Kīle Sančesa

**Kīle Mišela Sančesa** (; dzimusi 1977. gadā 13. oktobrī) ir amerikāņu aktrise, kura plašāk pazīstama kā Nikija Fernandesa seriālā "Pazudušie" un Līza Prinsa seriālā *[[Kingdom]]*. Viņa arī ir pazīstama pēc lomām filmās "Ideālā izglābšanās" un "Tīrīšana: Anarhija".

## Dzīvesgājums
Kīle Sančesa piedzima 1977. gada 13. oktobrī trīs bērnu ģimenē. Viņa ir puertorikāņu un franču izcelsmes. Jau pusaudzes gados Kīle vēlējās kļūt par aktrisi, un tas lika viņai pārvarēt bailes no uzstāšanās, lai piedalītos skolas teātra izrādēs.

2000. gadā Kīle nolēma izmēģināt spēkus filmu industrijā un devās uz Ņujorku, kur piedalījās MTV konkursā. Lai gan viņa iekļuva piecu finālistu vidū, uzvaru neizcīnīja, taču ieguva aktieru aģentu.

## Karjera
Saskaņā ar sava aģenta ieteikumu Kīle Sančesa pārcēlās uz Losandželosu, kur filmējās vairākās mazbudžeta filmās. Viņas pirmā lielā loma bija seriālā *[[That Was Then]]*, taču tas tika atcelts pēc vienas sezonas. Arī viņas nākamie divi seriāli — *[[Married to the Kellys|Married to]]* *[[Married to the Kellys|the Kellys]]* un *[[Related]]* — tika atcelti pēc vienas sezonas zemo reitingu un slikto atsauksmju dēļ.

2006. gadā Kīle Sančesa ieguva lomu seriāla "Pazudušie" trešajā sezonā, atveidojot Nikiju Fernandesu — Paulo mīļoto, kuru atveidoja viņas kolēģis Rodrigo Santoro. Nikija un Paulo kļuva par jaunajiem galvenajiem varoņiem šajā sezonā, taču drīz vien viņu tēli tika izņemti no seriāla fanu negatīvās reakcijas dēļ. Kā stāsta Kīle Sančesa, viņa sākotnēji uzskatījusi, ka Nikijas loma būs vien epizodiska, nevis ilgtermiņa. Viņu sarūgtināja skatītāju slikta attieksme pret viņas tēlu, taču viņa saprot viņu vilšanos.

2009. gadā Kīle Sančesa atveidoja vienu no galvenajām lomām trillerī "Ideālā izglābšanās". Filma tika uzņemta Jamaikā, un daļai aktieru bija jāiziet fiziskas sagatavotības apmācības. Tomēr, tā kā Kīle tolaik trenējās maratonam, viņai papildu sagatavošanās principā nebija nepieciešama. Jau 2007. gadā viņa tika izvēlēta vienai no galvenajām lomām šausmu filmā "30 dienas tumsā", taču citu projektu dēļ aktrise šo lomu nevarēja pieņemt. Tomēr 2010. gadā viņa ieguva šo lomu filmas turpinājumā — "30 dienas tumsā: Tumšas dienas", kas netika izrādīts kinoteātros, bet izlaists tieši DVD formātā.

No 2010. līdz 2013. gadam Kīle Sančesa atveidoja vienu no galvenajām lomām detektīvdrāmā "Izcirtumi". 2014. gadā aktrise ieguva lomu seriālā *[[Kingdom]]*, kur viņa tēloja Frenka Grillo atveidotā galvenā varoņa sievu. Kā atzinusi pati Kīle, darbs pie šī seriāla viņai palīdzējis emocionāli tikt galā ar 2015. gadā piedzīvoto spontāno abortu.

No 2023. līdz 2024. gadam Kīle Sančesa filmējās seriāla "Grejas anatomija" atvasinājumā "Stacija 19". Savukārt no 2022. līdz 2024. gadam viņa piedalījās arī krimināldrāmas "Noziedzīgie prāti" jaunajās sezonās.

## Personīgā dzīve
2001. gadā Kīle Sančesa apprecējās ar scenāristu un režisoru Zaku Helmu. Laulība ilga līdz 2008. gadam. 2010. gadā Kīle Sančesa satika aktieri Zaku Gilfordu, un viņi apprecējās 2012. gadā. 2015. gadā pāris gaidīja bērnu, bet aktrise piedzīvoja spontāno abortu. Vēlāk pāris nolēma izmantot surogātmātes pakalpojumus, un 2017. gadā piedzima meita Cepelina. Kīle Sančesa kopā ar savu vīru filmējās filmā "Tīrīšana: Anarhija" un seriālā "Noziedzīgie prāti". 2025. gadā Kīle Sančesa un Zaks Gilfords izšķīrās. Gilfords kā iemeslu minēja "nesamierināmas atšķirības".

## Filmogrāfija

### FIlma

### Televīzija

## Atsauces

## Ārējās saites